Proposta Konġunta għal REGOLAMENT TAL-KUNSILL li jemenda r-Regolament tal-Kunsill (KE) Nru 1183/2005 li jimponi ċerti miżuri speċifiċi restrittivi diretti kontra persuni li jaġixxu bi ksur għall-embargo tal-armi fir-rigward tar-Repubblika Demokratika tal-Kongo /* JOIN/2013/017 final - 2013/0160 (NLE) */





MEMORANDUM TA’ SPJEGAZZJONI (1) Ir-Regolament tal-Kunsill (KE) Nru 1183/2005 jagħti effett lid-Deċiżjoni tal-Kunsill 2010/788/PESK u jipprovdi għal ċerti miżuri diretti kontra persuni li jaġixxu bi ksur tal-embargo tal-armi fir-rigward tar-Repubblika Demokratika tal-Kongo, inkluż l-iffriżar tal-assi tagħhom. (2) Bid-Deċiżjoni tal-Kunsill 2012/811/PESK tal-20 ta’ Diċembru 2012 li temenda d-Deċiżjoni 2010/788/PESK dwar miżuri restrittivi kontra r-Repubblika Demokratika tal-Kongo, il-Kunsill emenda l-kriterji għall-elenkar tal-persuni fiżiċi jew ġuridiċi, entitajiet jew korpi fl-Anness ta’ dik id-Deċiżjoni f’konformità mal-UNSCR 2078 (2012) tat-28 ta’ Novembru 2012. (3) Ir-Regolament (KE) Nru 1183/2005 għandu wkoll jiġi emendat biex jitqies ir-rekwiżit għal salvagwardji legali kif stipulat fl-Artikolu 215(3) TFUE u l-ġurisprudenza tal-Qorti Ewropea tal-Ġustizzja. (4) Dawn il-miżuri jaqgħu fi ħdan il-kamp ta’ applikazzjoni tat-Trattat dwar il-Funzjonament tal-Unjoni Ewropea u għalhekk hija meħtieġa azzjoni regolatorja fil-livell tal-Unjoni sabiex tidħol fis-seħħ, b’mod partikolari bil-ħsieb li tiġi żgurata l-applikazzjoni uniformi tagħha mill-operaturi ekonomiċi fl-Istati Membri kollha. (5) Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u l-Kummissjoni Ewropea għandha tipproponi li jiġi emendat ir-Regolament (UE) Nru 1183/2005 skont dan. 2013/0160 (NLE) Proposta Konġunta għal REGOLAMENT TAL-KUNSILL li jemenda r-Regolament tal-Kunsill (KE) Nru 1183/2005 li jimponi ċerti miżuri speċifiċi restrittivi diretti kontra persuni li jaġixxu bi ksur għall-embargo tal-armi fir-rigward tar-Repubblika Demokratika tal-Kongo IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215 tiegħu, Wara li kkunsidra d-Deċiżjoni tal-Kunsill 2010/788/PESK tal-20 ta' Diċembru 2010 dwar miżuri restrittivi kontra r-Repubblika Demokratika tal-Kongo u li tirrevoka l-Pożizzjoni Komuni 2008/369/PESK[1], Wara li kkunsidra l-proposta konġunta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà u tal-Kummissjoni Ewropea, Billi: (1) Ir-Regolament tal-Kunsill (KE) Nru 1183/2005 tat-18 ta' Lulju 2005 li jimponi ċerti miżuri restrittivi speċifiċi diretti kontra persuni li jaġixxu bi ksur tal-embargo fuq l-armi fir-rigward tar-Repubblika Demokratika tal-Kongo[2] jġib fis-seħħ miżuri stipulati fid-Deċiżjoni 2010/788/PESK. L-Anness I għar-Regolament (KE) Nru 1183/2005 jelenka l-persuni naturali u legali, l-entitajiet u l-korpi koperti bl-iffriżar ta' fondi u ta' riżorsi ekonomiċi taħt dak ir-Regolament. (2) Ir-Riżoluzzjoni tal-Kunsill tas-Sigurtà tan-Nazzjonijiet Uniti (UNSCR) 2078 (2012) tat-28 ta’ Novembru 2012 emendat il-kriterji biex persuni u entitajiet jiġu inklużi ma’ dawk soġġetti għall-miżuri restrittivi mniżżla fil-paragrafi 9 u 11 tal-UNSCR 1807 (2008). (3) Fl-20 ta’ Diċembru 2012 il-Kunsill adotta d-Deċiżjoni 2012/811/PESK[3] li temenda d-Deċiżjoni 2010/788/PESK f’konformità ma' UNSCR 2078 (2012). (4) Ir-Regolament (KE) Nru 1183/2005 għandu wkoll jiġi emendat biex jitqies ir-rekwiżit għal salvagwardji legali kif stipulat fl-Artikolu 215(3) TFUE u l-ġurisprudenza tal-Qorti Ewropea tal-Ġustizzja. (5) Sabiex jiġu żgurati kundizzjonijiet uniformi għall-implimentazzjoni ta' dan ir-Regolament għandhom jiġu kkonferiti setgħat ta' implimentazzjoni fuq il-Kummissjoni. Dawn is-setgħat għandhom jiġu eżerċitati skont ir-Regolament (UE) 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni [4]. (6) Dawn il-miżuri jaqgħu fi ħdan il-kamp ta’ applikazzjoni tat-Trattat dwar il-Funzjonament tal-Unjoni Ewropea u għalhekk hija meħtieġa azzjoni regolatorja fil-livell tal-Unjoni sabiex tidħol fis-seħħ, b’mod partikolari bil-ħsieb li tiġi żgurata l-applikazzjoni uniformi tagħha mill-operaturi ekonomiċi fl-Istati Membri kollha. (7) Ir-Regolament tal-Kunsill (KE) Nru 1183/2005 għandu għalhekk jiġi emendat skont dan, ADOTTAT DAN IR-REGOLAMENT: Artikolu 1 Ir-Regolament (KE) Nru 1183/2005 huwa emendat kif ġej: (1) Għandu jiddaħħal l-Artikolu 2a li ġej: “Artikolu 2a 1. L-Anness I għandu jinkludi l-persuni fiżiċi jew ġuridiċi, entitajiet jew korpi, indikati mill-Kumitat tas-Sanzjonijiet jew mill-Kunsill tas-Sigurtà tan-Nazzjonijiet Uniti bħala li jkunu: (a) persuni jew entitajiet li jaġixxu bi ksur tal-embargo fuq l-armi u miżuri relatati kif imsemmi fl-Artikolu 1 tad-Deċiżjoni 2010/788/PESK u l-Artikolu 2 tar-Regolament (KE) Nru 889/2005[5], (b) mexxejja politiċi u militari ta’ gruppi armati barranin li joperaw fir-Repubblika Demokratika tal-Kongo (RDK) li jimpedixxu d-diżarm u r-ripatrijazzjoni volontarja jew is-sistemazzjoni mill-ġdid tal-kombattenti li jagħmlu parti minn dawk il-gruppi, (c) mexxejja politiċi u militari ta’ milizzji Kongoliżi li jirċievu appoġġ minn barra r-RDK, li jimpedixxu l-parteċipazzjoni tal-kombattenti tagħhom fil-proċessi tad-diżarm, id-demobilitazzjoni u r-reintegrazzjoni, (d) mexxejja politiċi u militari li joperaw fir-RDK u li jirreklutaw jew jużaw it-tfal f’kunflitti armati kuntrarju għal-liġi internazzjonali applikabbli, (e) individwi jew entitajiet li joperaw fir-RDK u jwettqu ksur serju tal-liġi li jinvolvi azzjonijiet li jolqtu tfal jew nisa f’sitwazzjonijiet ta’ kunflitt armat, inkluż qtil u mankament, vjolenza sesswali, ħtif u spostament furzat, (f) individwi jew entitajiet li jfixklu l-aċċess għall-assistenza umanitarja jew id-distribuzzjoni tagħha fil-parti tal-Lvant tar-RDK, (g) individwi jew entitajiet li b’mod illegali jappoġġaw lill-gruppi armati fil-parti tal-Lvant tar-RDK permezz tal-kummerċ illeċitu tar-riżorsi naturali, inkluż id-deheb, (h) individwi jew entitajiet li jaġixxu f’isem individwu jew entità nnominata jew diretti minnha jew ikkontrollati minn individwu nnominat, (i) individwi jew entitajiet li jippjanaw, jiffinanzjaw jew jieħdu sehem f’attakki kontra l-forzi taż-żamma tal-paċi tal-Missjoni tal-Organizzazzjoni tan-Nazzjonijiet Uniti għall-Istabbilizzazzjoni tar-RDK (MONUSCO). 2. L-Anness I għandu jinkludi biss l-informazzjoni li ġejja dwar il-persuni fiżiċi jew ġuridiċi, entitajiet jew korpi elenkati: (a) għal finijiet ta' identifikazzjoni: fil-każ ta’ persuni fiżiċi, il-kunjom u l-ismijiet mogħtija (inklużi psewdonimi u titli, jekk ikun hemm); id-data u post tat-twelid; in-nazzjonalità; in-numri tal-passaport u tal-karta tal-identità; in-numri tat-taxxa u tas-sigurtà soċjali; is-sess; l-indirizz jew tagħrif ieħor dwar fejn wieħed ikun jinsab; il-kariga jew professjoni; fil-każ ta’ persuni ġuridiċi, entitajiet jew korpi, l-isem, il-post u d-data tar-reġistrazzjoni, in-numru tar-reġistrazzjoni u l-post tan-negozju. (b) id-data li fiha l-persuna fiżika jew ġuridika, entità jew korp ikun/tkun iddaħħal/iddaħħlet fl-Anness I; (c) ir-raġunijiet għalfejn ikun ġie/tkun ġiet elenkat(a). 3. L-Anness I jista' jinkludi wkoll informazzjoni dwar il-membri tal-familja tal-persuni elenkati, sakemm l-inklużjoni ta’ din l-informazzjoni tkun ikkunsidrata bħala neċessarja f'każ speċifiku għall-unika raġuni tal-verifika tal-identità tal-persuna fiżika elenkata kkonċernata." (2) L-Artikolu 9 huwa sostitwit b'dan li ġej: “Artikolu 9 1. Il-Kummissjoni għandha tingħata s-setgħa li: (a) temenda l-Anness I abbażi tad-deċiżjonijiet meħuda mill-Kumitat tas-Sanzjonijiet jew mill-Kunsill tas-Sigurtà tan-Nazzjonijiet Uniti; kif ukoll (b) temenda l-Anness II abbażi ta' informazzjoni pprovduta mill-Istati Membri. 2. Bla ħsara għad-drittijiet u l-obbligi tal-Istati Membri taħt il-Karta tan-Nazzjonijiet Uniti, il-Kummissjoni għandha żżomm il-kuntatti kollha meħtieġa mal-Kumitat tas-Sanzjonijiet bil-għan li dan ir-Regolament ikun implimentat b'mod effettiv. 3. Il-Kummissjoni għandha tiddikjara, fl-Anness I, ir-raġunijiet għad-deċiżjoni tagħha li tinkludi annotazzjoni f’dak l-Anness, u għandha tikkomunika d-deċiżjonijiet tagħha, inklużi r-raġunijiet għall-elenkar tal-persuni, entitajiet jew korpi elenkati jekk l-indirizz huwa magħruf jew, jekk l-indirizz mhux magħruf, tiġbed l-attenzjoni tal-persuni, entitajiet u korpi elenkati għad-deċiżjonijiet tagħha permezz tal-pubblikazzjoni ta’ avviż fil-Ġurnal Uffiċjali tal-Unjoni Ewropea li jipprovdi lill-persuna, entità jew korp b’opportunità li jissottometti/tissottometti kummenti. 4. Persuni, entitajiet jew korpi li kienu inklużi fl-Anness I qabel id-dħul fis-seħħ ta' dan ir-Regolament u qed ikomplu jiġu elenkati, jistgħu wkoll jippreżentaw osservazzjonijiet lill-Kummissjoni. 5. Fejn jiġu mressqa osservazzjonijiet jew fejn tiġi ppreżentata evidenza ġdida, il-Kummissjoni għandha tibgħat l-osservazzjonijiet jew l-evidenza mressqa lill-Kumitat tas-Sanzjonijiet. 6. Il-Kummissjoni għandha tirrevedi d-deċiżjoni tagħha fid-dawl tal-kummenti mibgħuta u kwalunkwe informazzjoni oħra relevanti, filwaqt li ssegwi l-proċedura msemmija fl-Artikolu 9(a)(2) u tinforma lill-persuna, entità jew korp dwar dak li jkun ġie konkluż fir-reviżjoni. Ir-riżultat tar-reviżjoni għandu wkoll jiġi ppreżentat lill-Kumitat tas-Sanzjonijiet.” (3) Għandu jiddaħħal l-Artikolu 9a li ġej: “Article 9a 1. Il-Kummissjoni għandha tkun assistita minn kumitat. Dak il-kumitat għandu jkun kumitat skont it-tifsira tar-Regolament (UE) Nru 182/2011[6]. 2. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.” (4) Għandu jiddaħħal l-Artikolu 9b li ġej: “Artikolu 9b (5) 1. Il-Kummissjoni għandha tipproċessa d-dejta personali sabiex twettaq dmirijietha skont dan ir-Regolament. Dawn id-dmirijiet jinkludu: (a) it-tħejjija u t-tfassil ta' emendi għall-Anness I; (b) l-inklużjoni tal-kontenut tal-Anness I fil-lista elettronika u konsolidata ta' persuni, gruppi u entitajiet soġġetti għal sanzjonijiet finanzjarji tal-UE, li hi disponibbli fuq il-websajt[7] (c) li tipproċessa l-informazzjoni dwar l-impatt tal-miżuri ta' dan ir-Regolament bħall-valur tal-fondi ffriżati u informazzjoni dwar awtorizzazzjonijiet mogħtija mill-awtoritajiet kompetenti. 2. Il-Kummissjoni tista’ tipproċessa dejta rilevanti li tirrelata ma’ reati kriminali mwettqa mill-persuni fiżiċi elenkati, u kundanni kriminali jew miżuri ta' sigurtà dwar dawn il-persuni, biss safejn dan l-ipproċessar huwa meħtieġ għat-tħejjija tal-Anness I ta’ dan ir-Regolament. Tali dejta m’għandhiex tiġi ppubblikata jew kondiviża. 3. Għall-finijiet ta' dan ir-Regolament, l-unità tal-Kummissjoni elenkata fl-Anness II nħatret bħala "kontrollur" għall-Kummissjoni skont it-tifsira tal-Artikolu 2(d) tar-Regolament (KE) Nru 45/2001, sabiex ikun żgurat li l-persuni fiżiċi kkonċernati jkunu jistgħu jeżerċitaw id-drittijiet tagħhom skont ir-Regolament (KE) Nru 45/2001.” Artikolu 2 Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f' Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President [1] ĠU L 336, 21.12.2010, p. 30. [2] ĠU L 193, 23.7.2005, p. 1. [3] ĠU L 101, 15.4. 2011, p. 24. [4] ĠU L 55, 28.2.2011, p.13. [5] ĠU L 152, 15.6.2005, p. 1. [6] ĠU L 55, 28.2.2011, p.13. [7] http://eeas.europa.eu/cfsp/sanctions/consol-list_en.htm